Mynen vruntliken grot myt vormoghe alles gudes juwer ersamicheyt alle tyd to voren. Wetet, ersamen gude nabers vnde guden vrunde, dat jk juwen breff, den gi my nw in den herueste negest vorleden to schreuen vmme juwen medeborghere Laurens Vridach, wol vorstan hebbe etc. So hefft my her Hinrick Ho&#x0364;nninkhusen gheschreuen, dat vorberorde Laurens vor eme vnde vor mer guden luden hefft ghesecht, dat he den wolbornen heren vnde strengen ridder mynen heren her Steen Stwren hefft vorno&#x0364;get dusent mark van myner weghen vnde vorplichtet sik dar to, dat he my mynes heren her Stens breff dar vpp wolde schaffen, dar ik noch nicht van vornomen edder ghekreghen hebbe. Ok so dede my desse vorghescreuen Laurens synen knecht vppe Gotlande, de solde to deme Holme varen vnde solde welke gu&#x0364;dere vntfangen vnde annamen, de vorghescreuen Laureus myen werde hadde alto du&#x0364;r jn de hande ghesettet, vnde solde vorberorden Laurens beste dar mede do&#x0364;n, vnde de gudere worden synen knechte eyn deels ghenomen edder war se bleuen etc. Den schaden wil he vpp my rekenen vnde myn wert edder ik schall de gudere nicht entfangen edder anamet, ok nemant van myner weghen, alse des ersamen rades breff to deme Holme wol vthwiset, den ik jw nw sende myt dessen breue. Myt so daner listicheyt vnde klokheyt hefft he my myn gelt lange vor entholden, dat ik eme in vruntschopp gheleent hebbe. Doch dat beholden gelt, dat to deme Holme is, dat neme ik wol in myne betalinge vnde rekensschopp; js myn here her Steen edder andere gude lude eme wat schuldich, dat maach he suluen manen. Hadde he my mynes heren her Steens breff dar vpp gheschaffet alse he vth louede, des hadde ik wol to vreden wesen vppe de tyd. Hyr vmme so bidde ik juwe ersamicheyt vruntliken myt gantzser begheringe, dat juwe ersamicheyt wol wille do&#x0364;n vnde vnderwisen dessen vakeno&#x0364;meden Laurens Vridach, dat ik myne betalinge noch mochte van eme krigen sunder lengher vortogheringe, dat ik van des haluen nene mo&#x0364;ge, vnkost edder vordermere vorteringe edder schade dar vmme do&#x0364;n dorue; dat wil [ik] alle tyd gerne wol vorschulden jeghen juwer ersamicheyt, de ik hyr mede beuele Gode almechtich to langen tiden. Wat juwer ersamicheyt leff is, do ik alle tyd gerne. Gheschreuen to Abo na Christi vnses heren ghebort m°cd° jn deme lxxxvi(ten) jare vp sunte Juriens dach vnder mynen jughesegel. Knwt Pwse, houetman to Wiborch vnde Kroneborch etc. Adress: Den ersamen, vorsichtigen, wisen mannen vnde heren borghermesteren vnde radmannen der stad Reuell, mynen guden naberen vnde vrunden, kome desse breff mit ersamicheyt.